إلياس شاعر

الياس اميليان شاعر، تولد ف 30 اكتوبر 1997 ف انتويرپ، هو كوايري مغريبي كيلعب ف لهجوم معا لفرقة د كوينز پارك راينجرز ف نݣليز. حياتو. تولد شاعر ف انتويرپ ف بلجيكا من بو مغريبي ؤ ام پولونية. لكاريير معا لفراقي. بدا شاعر لكاريير ديالو ف لكاطيݣوري د صغار معا لييرس. ؤ داز حتا من لاكاديمية د كلوب بروج ؤ جي ام جي اكاديمي بيلجيوم. دار لبدية لحتيرافية ديالو معا لييرس، ؤ ف عمرو 17 لعام، ف دوزيام سيري د بلجيكا ف 9 غشت 2015 ملي دخل ف دقيقة 76 ضد كوكسيد ف لماتش لي سالا ب تعادول 1 ل 1. موراها ب شهر، ف 9 شتنبر 2015 دخل اول مرة رسمي معا فرقتو ف لماتش ضد سيركل بروج لي لعب فيه 90 دقيقة كاملة ؤ خسروه ب 3 ل 2. ف يناير 2017، مشا شاعر يدير طيست ف لفرقة د كوينز پارك راينجرز لي كاتلعب ف تشامپونشيپ (درجة تانية د نݣليز). ف لفترة د طيست، ماركا بيت معا لفرقة د قل من 23 عام ضد بورنموت ف لماتش لي ربحوه ب 3 ل 1. موراها سنا معا كوينز پارك ف خطرة ف 31 يناير 2017. شاعر زادوه ف لكاطيݣوري د تطوير نخبة ؤ دوز لكمالة د لموسم 2016-17 معا لفرقة د قل من 23 عام. جدد شاعر لكونطرة ديالو معا لفرقة ب عاماين ف 9 فبراير 2018، لي اتخليه يبقا حتال صيف د 2020. ماركا اول بيت ديالو معا لفرقة ف اخر ماتش د كوينز پارك راينجرز ف تيرانو ف لموسم 2017-18 ف 28 ابريل 2018، مورما ماركا كورة ف پروميي پوطو صونطراها ليه لوك فريمان شي لي عاون لفرقة تقلب لخسارة ديالها ل ربحة ب 3 ل 1 ضد بيرمينݣهام سيتي. شاعر شارك سبعة د لمرات معا لفرقة لولة ف هاد لموسم، ؤ ماركا مرة وحدة. مورما شارك تمنية د لمرات معا كوينز پارك راينجرز ف نص لول د لموسم 2018-19، مشا شاعر مسلف ل فرقة د ستيڤنادج ف ليݣ تو (درجة رابعة) ف 31 يناير 2019 باش يكمل معاها لموسم. دار لبدية ديالو معا ستيڤنادج ضد ياوڤيل طاون ف تيران د برودهول واي ف 2 فبراير 2019 ؤ لعب لماتش كامل لي ربحوه ب واحد ل زيرو. شاعر ماركا لبيوتا ديالو لولين معا ستيڤنادج ف 16 فبراير 2019 مورما ماركا جوج بيوتا من تيرات بعاد ف دقايق لخرة د لماتش ضد لول د لبوطولة لينكولن سيتي، لماتش ف لخر سالا ب تعادول جوج ل جوج. موراها ب شهر، ف 12 مارس 2019، ماركا بيت من نص تيران د فرقتو ضد سويندون طاون ف لماتش لي ربحوه ب جوج ل زيرو. تختار شاعر لعاب د شهر د ليݣ تو ف مارس 2019، مورما عاون ب ربعة د لبيوتا ؤ ربعة د لپاصات ف داك شهر. ف لوقيتة لي مشا فيها مسلف، لعب 16 لماتش ماركا فيها ستة 6 د لبيوتا ؤ عطا ستة د لپاصات حاسمة. لمدريب د ستيڤنادج دينو مامريا وصف شاعر بلي راه "احسن لعاب ف تاريخ لي لبس تيشورط د ستيڤنادج" ؤ حتا احسن لعاب لي عمرو داز ف ليݣ تو. ملي رجع ل كوينز پارك راينجرز، سنا كونطرة جديدة د تلت سنين ف شتنبر 2019. معا لمدريب مارك واربورتن ولا لعاب مهم معا لبدية د لموسم 2019–20. ف 29 يناير 2021، سنا كونطرة جديدة د ربع سنين ؤ نص لي غادي تخليه يبقا ف لفرقة حتال 2025، معا لامكانية باش يزيد عام اخور ف لكونطرة. لكاريير معا لمونتخاب. لعب لمرة لولة معا لمونتخاب د لمغريب د لكبار ف لماطش لويدي لي ربحوه ضد غانا ب واحد ل زيرو ف 9 يونيو 2021. ستيل د لعب. يقدر يلعب ك وسايطي ف لميليو ولا وسايطي موهاجيم، شاعر هو لعاب متكامل عندو شوفة مزيانة ل لعب سوا ف لپاص لخرة ولا قدام لݣول، يقدر يتمركز مزيان، ؤ يلعب بجوج رجلين، ؤ عندو حتا امكانية كبيرة باش يسبق لكورة. كيقول لعاب بلي هو كيشجع اف سي برصلونة، ؤ كيبغي لعب لقصير ؤ لعب د كورة ف لارض. بزاف د لمرات كيتقارن ب عادل تاعرابت علا حساب لاصل ديالو، ستيلو د لعب ؤ لوقيتة طويلة لي دوز معا كوينز پارك رينجرز. واخا هكاك، لمودير د لفرقة نݣليزية ليس فرديناند كيقارن الياس شاعر ب پيتر بيردسلي ؤ كيوصف لبلجيكي-لمغريبي بلي راه اكتر لعاب كيخدم ف لماطش: لاحساس ب لخطورة، تحكم ف لكورة ؤ لپاصات.